《赠冯法师》
宋代·舒岳祥

我昔登巾山，曾题翠微阁。
清诗照江月，月落诗不落。
踏露沐长松，辽东一只鹤。
千载还归来，塔杪栖寥廓。
过我沧海东，复作羽衣客。
问客何处来，乃是巾山郭。
旧题雷卷去，恐我有新作。
赠之锦绣段，归哦耿林壑。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。